Magnhild Meltveit Kleppa (Senterpartiet), 2007-06-15:
Soria Moria har tydelege ambisjonar for å sikra enkeltpersonar og grupper som slit med sjukdom, arbeidsløyse og/eller fattigdom. Senterpartiet er fornøgd med at Regjeringa òg i revidert nasjonalbudsjett har funne rom for å møta desse utfordringane – meir midlar til sjukehus, skular, barnehagar, barnevern og norskopplæring. Arbeidsløysa er rekordlåg. Nokre fleire bustadlause har fått ein bustad å organisera livet sitt ut frå, og kommunane har med 26 milliardar kr meir på tre år eit heilt anna høve til å følgja opp sine eldre og sine unge på, med førebygging, med reparasjon innan rus- og psykiatrifeltet, og med oppfølging overfor funksjonshemma. Fylkeskommunane har eit heilt anna høve til å sikra at fleire unge fullfører vidaregåande skule. Minstepensjonen blir auka med 7 000 kr, og sosialhjelpssatsane har auka med gjennomsnittleg 5 pst. Vi er fornøgde med at fleire vanskelegstilte no får oppfølging, men det er ingen tvil om at det framleis er utfordringar på dette feltet som må løysast. Innsatsen for utjamning må forsterkast – omsynet til enkeltmennesket tilseier det, og omsynet til dei verdiane som landet vårt er bygt på, tilseier det. Det er ein eigen kvalitet for eit samfunn å ha likeverd, like moglegheiter for den enkelte, som basis. Det motverkar sosial uro, og det gjev større tryggleik for den enkelte av oss. Utjamningsmeldinga for 1999 er dessverre framleis aktuell. Oppdaterte tal viser at det er dei same gruppene no som då som fell utafor. Erfaringane viser at strategiane derifrå held vatn. For det fyrste: Det er nødvendig med ei mjukare arbeidslinje, slik at endå fleire av dei som slit med utstøyting, mellom sjukdom og arbeid, eller strevar med språket, blir inkluderte. Kvalifiseringsstønaden er her eit nytt og spennande bidrag. For det andre: Det er framleis viktig å sikra fleire inngang på bustadmarknaden. For det tredje: Det sosiale tryggingsnettet har blitt meir finmaska – meir må gjerast. Det er bra at minstepensjonen no blir auka med 7 000 kr for ein einsleg minstepensjonist. Men det er 10 000 kr mindre enn gjennomsnittleg lønnsvekst. Difor er Senterpartiet ekstra fornøgd med at det no blir nedsett eit utval som ser på minstepensjonistane sine levekår. Vi veit frå før at dei er forskjellige; det er nokre som har ekstrainntekter, det er nokre som har formue, det er andre som berre har pensjonen sin å leva av. Dette får vi no klarlagt. For det fjerde: Det er framleis behov for betre offentlege tenester. NAV-reforma er godt i gang. Kommuneøkonomien er heilt avgjerande. Der har Regjeringa no eit utval som arbeider med inntektssystemet, som ser på både forholda for dei kommunane som folk flyttar frå, og dei kommunane som har ein ekstra sterk vekst. Vi veit at kommuneøkonomien er heilt avgjerande for ei meir verdig omsorg, og der er ein altså godt i gang med fleire årsverk, i motsetning til i førre periode, der det stadig kom melding om nye kutt på det feltet. Dagens regjering har altså arbeidd i snart to år. Senterpartiet er fornøgd med det som er kome på plass, på samferdsel, på distriktstiltak, på breiband og det arbeidet som no blir gjort på miljø. Men to år er altså halvvegs i perioden. Det er ingen tvil om at det framleis ligg føre oppgåver dei nærmaste to åra, og også vidare. Senterpartiet kan registrera: Vi er på rett veg.